钦定古今图书集成/明伦汇编/官常典/第741卷 > 曹顶
## 钦定古今图书集成/明伦汇编/官常典/第741卷 > 曹顶

按《通州志》：“顶馀西场亭户也。少从父育于土人曹大
宾，大宾儿视之，生儿发际有三顶，皆呼为顶儿。及长，
遂名焉。顶所居产盐地，民利私贩，其有膂力者，受雇
募直为输贩，驾艘舶出没江海，莫敢谁何，顶实其一
也。顶初无所知名，尝依大姓舶，载盐愬上江，官军以
巨舰围之，相搏数日，卒得溃围而出，由是其党皆屈”
服。嘉靖癸丑，倭寇太仓，总制尚书张经征兵于通，顶
应募，隶千户姜旦为部兵，进与贼接战江中。顶先以
长矛刺其操舟者堕水，仍跃登其舟，沉其铁缆，纵火
焚之。贼乱，江南兵乘之，遂大败去。明年，倭三千馀人
寇通城，锋甚锐，攻计百出。顶率水兵五百，壁于城外，
伺间叠出挠贼，如是二十馀日，贼恶其逼，稍稍引去，
城围始解。顶临战辄以一身当敌数十百人，敢独居
阵前，虽矢石交至，顶不为动。其楯尝为敌所仆，众皆
失色，顶遂夹枪树楯，已乃拾石卵回击之，敌惧不敢
近。又伍中一人败北，为贼所窘，挥刃几及，顶奋长枪
刺杀其人。倭众悉前，顶又杀一人，乃挟其人还。顶尝
与其队约，“临战慎毋”后，恐为敌所乘。然倭之来，势如
风雨，诸军众莫能支，惟顶以闲暇应之，勇自百倍，非
众所及也。顶前后陷阵，斩贼首几百馀级，捕掳称是，
身被数十创，以功当录为头领，辞不受。丁巳四月，倭
又由《掘港》犯通，顶与战于城北五十里，追奔至单家
店，自辰及午，斩贼八人。时天大雨泥淖，顶偶蹶，堕堑
中，倭大至，遂及于难。顶虽一夫，城中倚以为重，闻其
死，莫不痛惜之。顶为人慷慨慕义，时以一死自许，卒
如其志。又性谦厚，每战获首级，多为侪辈所攘，返而
论功，终无所较，人以是贤之。其所得赏赐，辄以奉大
宾，家囊无馀蓄。卒年四十四。